Ek praat met ateïste - www.bybelkennis.co.za
by Coen Slabber · Published 16/07/2015 · Updated 11/06/2015
It cannot be that there is a high appreciation of Jesus and a silent tongue about him (Spurgeon).
Baie ateïste het sterk menings oor godsdiens, God en die mense wat Hom volg. Daarom is dit baie belangrik dat ons as Christene as ons die geleentheid kry om met hulle oor God te praat, foute moet vermy. Maar watter foute maak ons as ons met ateïste oor God praat?
Ons oordeel baie vinnig hulle leefstyl en praat oor sonde
Natuurlik wil God nie hê dat ons moet sondig nie. As ons na Jesus se woorde luister sien ons dat Hy ten gunste daarvan is om eerder oor God se liefde vir mense te praat as oor hulle sonde. Daarom moet praat oor sonde en hulle lewenskeuses nie voorop in ons gesprek staan nie. Hoe kan ons hulle aanspreeklik teenoor God hou as hulle nie in Hom glo nie. Ons kan nie en ons moenie.
Ons minimaliseer 'n seer in hulle harte wat hulle verwag het dat God sal regmaak
Meeste ateïste het 'n hoë muur tussen hulle en God gebou. Miskien was dit omdat hulle verwag het dat God 'n geliefde van hulle sou help, maar Hy het nie. Miskien omdat hulle gevoel het dat hulle nooit iets van God gehoor het nie. Miskien is dit 'n Christen wat hulle teleurgestel het.
Ons moet aan hierdie sake aandag gee. Ons hoef nie die sake reg te maak nie, maar dit is belangrik dat ons daarna luister en dit nie sommer as iets kleinlik verwerp nie. Ons moenie God se motiewe probeer verduidelik nie. Dit is nie nou die tyd om oor God se groter plan te praat nie – ons praat nou oor hulle seerkry.
Ons is nie voorbereid om oor geld en die kerk te praat nie
Ons lees gereeld van geldskandale in die kerk. As 'n leraar te ryk is of as die kerk fondse wangebruik het, lees ons dit in die koerante. Ons kan dit nie ignoreer nie. Die probleem is dat ons dit meestal nie kan verduidelik nie. Wat ons moet doen, is om oor ons afkeur van sulke voorvalle te praat.
Ons haas ons om oor God te praat
Oppas vir aggressiewe praat oor God op ontoepaslike tye. Om oor God, godsdiens en veral oor Jesus te praat, is sensitiewe sake em moet versigtig en met respek benader word. Ons leuse moet wees: As julle 'n vraag het, is ek daar om te luister. Dit beteken nie dat ons geleenthede moet laat verbygaan nie, maar vra toestemming om daaroor te praat.
Ons nooi hulle kerk toe in plaas van na ons huise toe
'n Ywerige persoon met goeie bedoelings oefen druk uit op iemand om iewers te gaan waar hy nooit uit vrye wil sou gaan nie. Hoekom nooi ons hom nie eerder na ons huis toe nie? As jy wil hê dat hulle 'n groot boodskap oor God moet sien en hoor, wys vir hulle jou familie en jou gasvryheid. As jy nie God vir hulle kan wys deur jou familie en gasvryheid nie, het jy nie die reg om hulle uit te nooi om 'n erediens by te woon nie.